všetkým záujemcom vo verejnom obstarávaní

|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/kontakt | Bratislava |
|  /  | 044011/2018-ODVO-0136230 | Ing. Edita SUKUBOVÁ /2894 | 01.10. 2018 |

Vec

R-CARGO – odpoveď na žiadosť o vysvetlenie

Verejnému obstarávateľovi Ministerstvo zahraničných vecí a európskych záležitostí SR, Hlboká cesta 2, 833 36 Bratislava 37 (ďalej len „verejný obstarávateľ“) bola dňa 25. septembra 2018 elektronicky doručená žiadosť záujemcu o vysvetlenie súťažných podkladov verejnej súťaže na predmet „Zabezpečenie prepravy zásielok\_2018“ vyhlásenej dňa 04.09.2018 v Úradnom Vestníku Európskej únie pod značkou 2018/S 169-384891 a dňa 05.09.2018 vo Vestníku verejného obstarávania č. 176/2018 pod zn. 12328 – MSS.

Verejný obstarávateľ na základe doručenej žiadosti o vysvetlenie súťažných podkladov v súlade s § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) poskytuje nasledovné vysvetlenie:

**Záujemca v žiadosti uvádza.:** „**1)** Verejný obstarávateľ od uchádzačov, ktorí predložia ponuku, vyžaduje zabezpečenie viazanosti ponúk vo forme zábezpeky vo výške 40 000 EUR. Aj keď ide o sumu v súlade s § 46 zákona o verejnom obstarávaní, jej hodnota nepriamoúmerná predchádzajúcemu verejnému obstarávaniu, keď pri predchádzajúcom verejnom obstarávaní na rovnaký predmet zákazky na PHZ v hodnote 2 000 000 EUR bez DPH bola zábezpeka stanovená MZVaEZ SR EUR 5 000 EUR. V tomto verejnom obstarávaní klesla PHZ predmetu zákazky na 900 000 EUR bez DPH ale zábezpeka stúpla na 40 000 EUR. Pri riešení danej problematiky stanovenia zábezpeky je podľa nášho názoru potrebné mať na zreteli aj otázku možného vplyvu na výsledok verejného obstarávania, posudzujúc uvedené ad hoc na konkrétny prípad. Možný vplyv na výsledok verejného obstarávania je na mieste skúmať aj vo väzbe na podmienky zadávania zákazky, napríklad zverejnené vo výzve na predkladanie ponúk (v súťažných podkladoch) – teda či takéto podmienky zadávania zákazky zahŕňajúce vyžadovanie takejto zábezpeky nemôžu mať za následok obmedzenie v účasti potenciálnych záujemcov vo verejnom obstarávaní, čo môže mať dosah aj na počet a kvalitu predložených ponúk, a tým následne aj na samotný výsledok vyhodnotenia ponúk“.

**Otázka 1a):** „Na základe uvedeného žiadame vo vysvetlení uviesť dôvod/odôvodnenie, prečo a na základe čoho bola verejným obstarávateľom stanovená zábezpeka až 40 000 EUR pri PHZ predmetu zákazky 900 000 EUR bez DPH?“.

**Odpoveď na otázku 1a):**

Verejný obstarávateľ stanovil zábezpeku vo výške 40 000 eur vzhľadom na špecifický predmet zákazky, ktorým je poskytovanie náročných a neštandardných služieb, ktorými je preprava diplomatických zásielok a ktoré sa využívajú výlučne rezortom diplomacie a zastupiteľskými úradmi. Predmet zákazky je potrebné zabezpečiť skúseným a ekonomicky silným a stabilným poskytovateľom, nakoľko ide o náročné plnenie, ktoré je pre verejného obstarávateľa dôležité z hľadiska plynulého zabezpečenia diplomatických služieb v zahraničí. Na výšku zábezpeky mala vplyv aj skutočnosť, že verejný obstarávateľ nebude poskytovať zálohy a preddavky, a tiež úhrady faktúr na základe jednotlivých objednávok sa budú vykonávať až za preukázateľne poskytnuté služby. Stanovenou zábezpekou verejný obstarávateľ sleduje cieľ získať uchádzača, ktorý poskytne bezproblémovú súčinnosť pri uzavieraní zmluvy a taktiež zdôrazniť významnosť zadávanej zákazky z hľadiska požadovanej kvality poskytovania služieb. Zábezpeka bola stanovená v súlade s ustanovením § 46 ods. 1 písm. a) zákona o verejnom obstarávaní, pričom predmetné ustanovenie samo osebe určuje primeranosť zábezpeky vo vzťahu k predpokladanej hodnote zákazky. Verejný obstarávateľ teda v súlade s § 46 ods. 1 písm. a) zákona o verejnom obstarávaní a pri zohľadnení náročnosti plnenia zadávanej zákazky stanovil zábezpeku v hornej výške zákonom stanoveného limitu.

**Otázka 1b):** „Aké boli PHZ a hodnoty zábezpeky na tento predmet zákazky prepravy zásielok v predchádzajúcich dvoch verejných obstarávaniach na MZVaEZ SR?“.

**Otázka 1c).:** „Bol zo strany verejného obstarávateľa v predchádzajúcich dvoch verejných obstarávaniach na tento predmet zákazky prepravy zásielok niekedy použitý § 36 ods. 4 zákona o verejnom obstarávaní, resp. § 46 ods. 4 zákona o verejnom obstarávaní?“.

# Odpoveď na otázky 1b) a 1c):

# Podľa § 48 zákona o verejnom obstarávaní, *verejný obstarávateľ a obstarávateľ bezodkladne poskytnú vysvetlenie informácií potrebných na vypracovanie ponuky, návrhu a na preukázanie splnenia podmienok účasti všetkým záujemcom...*

Z textu otázok vyplýva, že záujemca žiada o poskytnutie informácií podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a uvedené otázky teda nie sú relevantné z hľadiska poskytnutia informácií potrebných na vypracovanie ponuky alebo na preukázanie splnenia podmienok účasti tak, ako to stanovuje § 48 zákona o verejnom obstarávaní. Niektoré z požadovaných informácií sú pritom verejne dostupné na webových sídlach Úradu pre verejné obstarávanie, prípadne verejného obstarávateľa. Z týchto dôvodov sa verejný obstarávateľ v rámci poskytovania vysvetlenia podľa § 48 zákona o verejnom obstarávaní nebude predmetnými otázkami zaoberať.

**Záujemca v žiadosti ďalej uvádza:** „**2)** Vo verejnom obstarávaní je v súťažných podkladoch stanovená podmienka, cit.: 13.1.1. V ponuke uchádzač predloží: f) čestné vyhlásenie o zabezpečení skladu vo vzdialenosti do 10 km od sídla zadávateľa, kde bude prebiehať zapečatenie zásielky. Uvedená požiadavka je popisovaná aj v RD v bode 3.5, cit.: Zasielateľ je počas účinnosti tejto rámcovej dohody povinný na účely plnenia tejto rámcovej dohody zabezpečiť a sústavne a nepretržite prevádzkovať sklad nachádzajúci sa v okruhu najviac 10 km od sídla príkazcu. Verejný obstarávateľ sídli na Hlbokej ceste 2 a obmedzenie možných uchádzačov so vzdialenosťou skladu iba na 10 km od sídla verejného obstarávateľa je z pohľadu verejného obstarávania v nadväznosti na § 10 ods. 2 zákona o verejnom obstarávaní diskriminačné. Ide tu dokonca o vzdialenosť menšiu ako sú hranice samotnej Bratislavy.“.

**Otázka 2a): „**Na základe uvedeného žiadame vo vysvetlení uviesť dôvod/odôvodnenie, prečo a na základe čoho bola verejným obstarávateľom stanovená práve vzdialenosť prevádzkovaného skladu uchádzača do 10 km od jeho sídla.“.

**Odpoveď na otázku 2a):**

Pri špecifickej službe, akou je preprava diplomatických zásielok, ktorá súvisí s Viedenským dohovorom o diplomatických stykoch, je potrebné dodržiavanie manuálov a procesných pravidiel/úkonov. Dodržiavanie týchto manuálov sú zamestnanci verejného obstarávateľa povinní pri príprave prepravy diplomatických zásielok preverovať. Tieto úkony je možné ekonomicky výhodne a hospodárne realizovať len v sklade, ktorý je v blízkosti sídla verejného obstarávateľa. Verejný obstarávateľ nedisponuje v mieste svojho sídla takýmito priestormi. Predmetná požiadavka na vzdialenosť skladu od sídla verejného obstarávateľa je teda stanovená s ohľadom na dostupnosť skladu pre zamestnancov verejného obstarávateľa s prihliadnutím na možnosť vykonávania povinností pri preprave diplomatických zásielok podľa Viedenského dohovoru o diplomatických stykoch s čo možno najnižšou ekonomickou náročnosťou.

**Otázka 2b): „**Žiadame vo vysvetlení uviesť popis, čo si verejný obstarávateľ presne predstavuje pod pojmom „sústavne a nepretržite prevádzkovať sklad?“.

**Odpoveď na otázku 2b):**

Požiadavka verejného obstarávateľa „...sústavne a nepretržite prevádzkovať sklad...“ vyplýva z už vyššie uvedeného odôvodnenia, t. j. že príprava diplomatickej zásielky na prepravu vyžaduje vykonanie množstva úkonov zamestnancami verejného obstarávateľa, pričom tieto sa vykonávajú postupne, prípadne opakovane. Ďalším dôvodom sústavného prevádzkovania skladu v blízkosti sídla verejného obstarávateľa je aj tá skutočnosť, že preprava diplomatických zásielok prebieha priebežne počas celého roka. Ide o skladové priestory, v ktorých sa budú vykonávať úkony potrebné na prepravu diplomatickej zásielky. V rámci určenej požiadavky je dôležité, aby takéto priestory boli stabilné a nemenné počas jednotlivých plnení, pričom v prípade zmien, týkajúcich sa skladu, tieto skutočnosti dodávateľ v dostatočnom predstihu oznámi písomne verejnému obstarávateľovi. Uvedená požiadavka teda sleduje stabilné a bezproblémové poskytovanie predmetných služieb.

**Otázka 2c):** „Žiadame vo vysvetlení uviesť presný popis, čo si verejný obstarávateľ presne predstavuje pod pojmom „sklad“ uchádzača?“.

**Odpoveď na otázku 2c):**

Vychádzajúc z verejne dostupných zdrojov informácií, význam pojmu „sklad“ sa uvádza ako miesto/priestor na uskladnenie/uloženie tovaru, potravín, surovín a materiálu. V prípade uskladnenia špecifického tovaru, surovín, materiálu, atď., akými sú diplomatické zásielky, sa rozumie budova alebo ohraničená časť budovy, ktorá by bola chránená hlavne proti poveternostným vplyvom (dážď, sneh, vietor, mráz, teplo), ako aj proti odcudzeniu alebo poškodeniu tretími osobami. Vzhľadom na druh a špecifickosť prepravovaných zásielok je preto žiadúce ich uskladnenie v uzavretom a zabezpečenom priestore.

S pozdravom

Mgr. Ing. Adriana GAJDOŠOVÁ

riaditeľ odboru